รฟม.กำชับผู้รับจ้างก่อสร้างงานโยธาโครงการรถไฟฟ้าทุกที่อยู่ระหว่างก่อสร้างทุกโครงการ เพิ่มความถี่ในการทำความสะอาด ร่วมแก้ไขปัญหาฝุ่นละอองในพื้นที่กรุงเทพมหานครและปริมณฑล
นายภคพงศ์  ศิริกันทรมาศ  ผู้ว่าการการรถไฟฟ้าขนส่งมวลชนแห่งประเทศไทย หรือ รฟม. เปิดเผยว่า ตามที่ กระทรวงคมนาคม และหน่วยงานที่เกี่ยวข้อง ได้ร่วมบูรณาการแก้ไขปัญหาสถานการณ์ค่าฝุ่นละออง PM 2.5 ในพื้นที่กรุงเทพมหานครและปริมณฑล มีปริมาณเกินค่ามาตรฐานที่กำหนดจนเริ่มส่งผลต่อสุขภาพประชาชน ในส่วนของ รฟม. ได้กำชับให้ผู้รับจ้างก่อสร้างงานโยธาโครงการรถไฟฟ้าที่อยู่ระหว่างก่อสร้างทุกโครงการ ทุกสัญญา ดำเนินการตามมาตรการป้องกันและแก้ไขผลกระทบสิ่งแวดล้อมอย่างเคร่งครัด โดยเฉพาะการเพิ่มความถี่ในการทำความสะอาดพื้นที่ก่อสร้างโครงการรถไฟฟ้าและถนนสาธารณะด้วยรถกวาดดูดฝุ่นและการฉีดล้างถนน การทำความสะอาดล้อรถก่อนออกจากพื้นที่ก่อสร้าง การปิดคลุมกระบะรถบรรทุกและการปิดคลุมกองวัสดุก่อสร้างให้มิดชิด การหมั่นตรวจสอบ สภาพเครื่องจักร และการติดตั้งรั้วทึบสูงอย่างน้อย 2 เมตรรอบพื้นที่ก่อสร้าง             สำหรับพื้นที่ดำเนินการก่อสร้างโครงการรถไฟฟ้าใน 3 โครงการ ได้แก่โครงการรถไฟฟ้าสายสีส้ม สีเหลือง และสีชมพู ในพื้นที่ถนนสำคัญ 5 เส้นทางได้แก่ ลาดพร้าว แจ้งวัฒนะ รามอินทรา รามคำแหง ศรีนครินทร์ ให้ประสานขอความร่วมมือผู้รับเหมางดกิจกรรมที่ก่อให้เกิดฝุ่นละออง เช่นงานถมดิน ในช่วงวันที่ 16 – 22 มกราคม 2562 รวมถึงเข้มงวดมาตรการในการลดฝุ่นละอองในพื้นที่ก่อสร้าง ลดกิจกรรมที่ทำให้เกิดรถติดในชั่วโมงเร่งด่วนและเร่งคืนพื้นที่ผิวจราจรที่ดำเนินการก่อสร้างงานโยธาแล้วเสร็จ เพื่อลดปัญหาการจราจรในโครงการรถไฟฟ้าสายสีเขียวและสีน้ำเงิน                 ผู้ว่า รฟม. ยังชี้แจงกรณีที่มีประเด็นว่า สัญญาการก่อสร้างรถไฟฟ้าจะมีเรื่องการจัดการมลภาวะ แต่หน่วยงานไม่ทำตามอำนาจหน้าที่ของตนเอง โดยยืนยันว่า รฟม. ได้ดำเนินการตามมาตรการลดผลกระทบสิ่งแวดล้อมโดยเคร่งครัด